Նրանք նաև փորձել են Ադրբեջանին վերադարձնել այս տարվա մայիսի 16-ին Վիեննայում ու հունիսի 20-ին Սանկտ Պետերբուրգում ընդունված համատեղ հայտարարություններով նրա ստանձնած պարտավորություններին: «Մենք կողմերին կոչ ենք անում վերացնել բոլոր մնացած խոչընդոտները ԵԱՀԿ գործող նախագահի անձնական ներկայացուցչի առաքելության ընդլայնման ճանապարհին ու հասնել առաջընթացի միջադեպերի հետաքննման` ԵԱՀԿ մեխանիզմի ստեղծման մասին առաջարկության հարցում։ Առաջարկները պետք է իրականացվեն կարգավորմանն ուղղված բանակցությունների անհապաղ վերականգնման հետ միաժամանակ»,- նշվում է նրանց համատեղ հայտարարությունում։ Այս ձևակերպումներից պարզ է դառնում, որ Ադրբեջանը սկզբունքորեն համաձայնություն տված է եղել ԵԱՀԿ գործող նախագահի անձնական ներկայացուցչի առաքելության ընդլայնմանը, ինչի հիման վրա մշակվել է որոշակի մեխանիզմ: Բայց Բաքուն շարունակում է արհեստական խոչընդոտներ հարուցել դրանց ներդրման ճանապարհին: Ինչ վերաբերում է շփման գծում միջադեպերի հետաքննման մեխանիզմի ստեղծմանը, ապա Վիեննայի գագաթաժողովից այս կողմ ոչ մի առաջընթաց չկա: Ու թեև Բաքուն փաստացի փորձում է տապալել այն, սակայն ՄԽ համանախագահող երկրներն այս հայտարարությամբ սկզբունքորեն այն պահում են օրակարգում՝ հասկանալի դարձնելով, որ դրանից Բաքուն փախչելու տեղ չունի: